দিল্লির ঘটনায় শোক প্রকাশ করলেন প্রধান বিচারপতি বি আর গাভাই!

ওয়েব ডেস্ক : রাজধানী দিল্লিতে (Delhi) ঘটে গিয়েছে ভয়ংকর ঘটনা। সোমবার সন্ধ্যা ৭ টা নাগাদ বিস্ফোরণ (Blast) ঘটে একটি গাড়িতে। সেই ঘটনায় প্রাণ হারিয়েছেন একাধিক মানুষ। সেই ঘটনায় শোক প্রকাশ করা হল সুপ্রিম কোর্টের (Supreme Court) তরফে। শীর্ষ আদালতের প্রধান বিচারপতি বি আর গাভাই (B R Gavai) দিল্লিতে ঘটে যাওয়া গাড়ি বিস্ফোরণে প্রাণহানির ঘটনায় গভীর শোকপ্রকাশ করেছেন। এই ঘটনাকে “বিধ্বংসী ট্রাজেডি” বলে বর্ণনা করেছেন তিনি।

সুপ্রিম কোর্টের (Supreme Court) প্রধান বিচারপতি বিআর গাভাই বলেছেন, “১০ নভেম্বর সন্ধ্যায় দিল্লিতে ঘটে যাওয়া গাড়ি বিস্ফোরণে প্রাণহানির ঘটনায় আমরা সকলেই গভীরভাবে শোকাহত। সুপ্রিম কোর্ট এবং দেশের বিচার বিভাগীয় এবং আইনজীবি সমাজের পক্ষ থেকে, এই ভয়াবহ ট্র্যাজেডিতে যারা তাদের প্রিয়জনদের হারিয়েছেন তাদের পরিবারের প্রতি আমি গভীর সমবেদনা জানাই। সেই সঙ্গে যারা আহত বা ক্ষতিগ্রস্ত হয়েছেন তাদের প্রতিও আমার সমবেদনা।”

আরও খবর : “কাউকে ছাড়ব না,” দিল্লি বিস্ফোরণ নিয়ে বিরাট বার্তা মোদির

সঙ্গে তিনি জানিয়েছেন, “এই ক্ষতি-যন্ত্রণার প্রতি আমরা বাকরুদ্ধ। তবুও আমরা আশা করি যে সম্মিলিত সহানুভূতি এবং সংহতি এই দুঃখের সময়ে কিছুটা সান্ত্বনা দেবে। এই শোকের মুহূর্তে, আমরা শোকাহতদের সঙ্গে একাত্মতা প্রকাশ করছি। আইনের শাসন বজায় রাখা, ন্যায়বিচার নিশ্চিত করার এবং প্রতিটি নাগরিকের মর্যাদা রক্ষা করার জন্য আমরা দৃঢ় প্রতিশ্রুতিবদ্ধ। প্রয়াত আত্মাদের চির শান্তি কামনা করি। শোকাহত পরিবার এবং এই অপূরণীয় ক্ষতির জন্য শোকাহত সকলের প্রতি আমরা সহমর্মি।”

প্রসঙ্গত, সোমবার সন্ধ্যায় ভয়াবহ বিস্ফোরণে (Delhi Blast) কেঁপে ওঠে নয়াদিল্লির লালকেল্লা (Red Fort Blast) মেট্রো স্টেশন সংলগ্ন এলাকা। ব্যস্ত সময়ে পার্কিং লটে দাঁড়িয়ে থাকা একটি গাড়িতে আচমকা বিস্ফোরণ হয়। বিকট শব্দে কেঁপে ওঠে গোটা এলাকা। সেই ঘটনায় প্রাণ হারিয়েছেন একাধিক মানুষ। আহত হয়েছেন অনেকে। সেই ঘটনা নিয়ে এবার শোক প্রকাশ করলেন সুপ্রিম কোর্টের প্রধান বিচারপতি বি আর গাভাই।

অন্য দিকে প্রশ্ন উঠছে, দিল্লির লালকেল্লার কাছে বিস্ফোরণ কি নাশকতা? সূত্রের দাবি, প্রাথমিক তদন্তে এমনটাই অনুমান তদন্তকারীদের। তার কারণ, দিল্লির বিস্ফোরণের মাত্র কয়েক ঘণ্টা আগেই এই লালকেল্লা থেকে মাত্র ৩০ কিলোমিটার দূরে হরিয়ানার ফরিদাবাদে বাজেয়াপ্ত হয় ২ হাজার ৯০০ কেজি বিস্ফোরক। এই ঘটনায় ৩ চিকিৎসক-সহ ৮ জনকে গ্রেফতার করা হয়। সূত্রের দাবি, দিল্লির বিস্ফোরণের তীব্রতা দেখে তদন্তকারীদের অনুমান, লালকেল্লার কাছে বিস্ফোরণে অন্য রকমের কোনও বিস্ফোরক বা কেমিক্যালের ব্যবহার করা হয়ে থাকতে পারে। তবে এ নিয়ে এখনও তদন্ত চালাচ্ছেন তদন্তকারীরা।